СВЕТОСАВСКА ПРИРЕДБА

1.ДИРЕКТОРКА ПОЗДРАВЉА ГОСТЕ

2. УЧЕНИК ПОЗДРАВЉА ГОСТЕ:

„Данас је посебан дан за све нас! Данас је наша школа црква у малом а ми сви домаћини који имају част да угосте најдражег српског госта, Светог Саву. Верујемо да је он САДА И ОВДЕ са нама, да ће чути и примити наше молитве. Добродошао Свети оче Саво у нашу школу и у наша срца!“

3. ХИМНА СВЕТОМ САВИ

4. На столу су свећа, колач, жито, кашичице, чаша са вином, постављени тањири... Дете које глуми ОЦА пали свећу а свештеник почиње молитву. У окретању колача учествују учесници програма (отац, мајка, двоје деце) и они остају око стола до краја молитве. Када се молитва заврши све остаје на столу.

ОТАЦ: Помолили смо се Богу, преломили колач и упалили свећу у част Светог Саве. Приђите, децо, да се послужимо. (служе се)

-Стижу кумови-

КУМ: Помоз Бог, домаћине! Срећна слава!

ОТАЦ: Бог вам помогао! Добродошли, кумови! (сви се љубе)

МАЈКА: Изволите, послужите се! (кумови се служе, отац стоји и распоређује их где да седну)

-ПЕСМА 1-СВЕТОСАВСКО КОЛО-

ДЕТЕ 2: Тата, а зашто ти стојиш?

ОТАЦ: Ја ,сине, данас служим нашег светитеља као најдражег госта који се за нас непрестано моли Богу.

ДЕТЕ 1: Верујемо да ће светитељ данас доћи у наш дом па је зато столица испред свеће празна.

КУМА: Тако је! Тамо где је топла молитва и искрена љубав, тамо нас и светитељ радује својим присуством!

РЕЦИТАЦИЈЕ-ТУРИЦА

-појављују се деда и бака у народној ношњи-

ДЕДА: Домаћине, стигли смо! Срећна слава!

-деца их љубе а бака им даје по јабуку; деда скида капу и служе се-

ДЕТЕ 2: Данас сте се посебно удесили. Такво одело носе само наши другари који играју фолклор.

ДЕДА: То је, дете моје, стара ужичка ношња. И као мали сам у њој играо, и на вашаре ишао!

- ФОЛКЛОР-

ДЕТЕ 2: Ти, деда, сигурно много тога знаш. Да ли знаш зашто Срби славе крсну славу?

ДЕДА: Како да не знам! Наши преци су на тај дан крштени у свету Православну веру. Зато и кажемо КРСНА СЛАВА или КРСНО ИМЕ.

-ПЕСМА 2-

ДЕТЕ 1: Мајка је направила диван славски колач. Учили смо да он увек мора бити округао.

БАКА: Тако је. Круг је симбол вечног живота...

МАЈКА:...а сам колач је симбол Христовог Тела.

ОТАЦ: Ми припадамо великој породици коју чине и наши преци. Њима у част спремамо славско жито јер је пшеница симбол васкрсења!

ДЕТЕ 2: Још да чујемо зашто гори свећа...

ДЕТЕ 1:...и зашто пијемо ово слатко вино?

КУМ: Светлост свеће нас подсећа на светлост Христове истине коју је следио и Свети Сава...

ОТАЦ:...а вино на Христову жртву коју је поднео за нас!

БАКА: Ех, децо, када смо деда и ја ишли у школу рецитовали смо на овај дан песме Светом Сави. Били смо тако узбуђени и радосни!

-РЕЦИТАЦИЈЕ –

ДЕДА: Са поносом сам певао Светом Сави, нашем просветитељу и учитељу (певуши. Свети Сава Србе воли...)

-ГРУПА ДЕЦЕ ПЕВА ОВУ ПЕСМУ-

АУТОРСКИ ТЕКСТ-СAЊА

БАКА: Деда, хајде ону твоју здравицу, да чују деца како се некада наздрављало.

ДЕДА (устаје са подигнутом чашом):

Здрав ми био, крсну славу славио,

Крсна слава теби помогла кад год молио Господа Бога,

Славу славио, свећу прислужио, софру поставио,

А око ње браћу, сестре, кумове и пријатеље саставио.

Ове године славио како мог`о и умео,

Догодине-како од срца пожелео.

Да Бог да и милост Божија!

СВИ: Амин.Боже дај!

КУМ: Запамтите, децо, имамо на кога да се угледамо! Свети Сава је најлепше и најмилије српско дете. Само, не знам колико њега данас има у нашим срцима...(сетно)

-ЈЕЛЕНА ЧИТА ТЕКСТ-

ОДЈАВА (ОТАЦ): Нека би дао Господ да се и догодине у ово доба опет састанемо, бољи и успешнији, храбрији и полетнији-како и приличи потомцима Светог Саве! Живели и до скорог виђења!

-КРАЈ-